ರಾಜ್ಯಾದ್ಯಂತ ನಾಲ್ಕು ದಿನ ಭಾರೀ ಮಳೆ ಸಾಧ್ಯತೆ- ಹವಾಮಾನ ಇಲಾಖೆ

ಬೆಂಗಳೂರು: ಬಂಗಾಳ ಕೊಲ್ಲಿಯಲ್ಲಿ ವಾಯುಭಾರ ಕುಸಿತ ಉಂಟಾಗಿರುವ ಹಿನ್ನಲೆ, ರಾಜ್ಯಾದ್ಯಂತ ನಾಲ್ಕು ದಿನ ಭಾರಿ ಮಳೆಯಾಗುವ ಸಾಧ್ಯತೆಯಿದೆ ಅಂತ ಹವಾಮಾನ ಇಲಾಖೆ ಸ್ಪಷ್ಟಪಡಿಸಿದೆ.

ರಾಜ್ಯದ ಕರಾವಳಿ, ಮಲೆನಾಡು, ಹಳೇ ಮೈಸೂರು, ಉತ್ತರ ಕರ್ನಾಟಕ ಭಾಗದಲ್ಲಿ ವ್ಯಾಪಕವಾಗಿ ಮಳೆಯಾಗುತ್ತಿದ್ದು, ಜುಲೈ 17 ರ ವರೆಗೆ ಮುಂದುವರೆಯಲಿದೆ. ಕರಾವಳಿ ಜಿಲ್ಲೆಗಳಲ್ಲಿ ಭಾರೀ ಮಳೆಯಾಗುತ್ತಿದ್ದು, ಉತ್ತರ ಕನ್ನಡ, ಉಡುಪಿ, ದಕ್ಷಿಣ ಕನ್ನಡ ಹಾಗೂ ಮಲೆನಾಡು ಜಿಲ್ಲೆಗಳಾದ ಶಿವಮೊಗ್ಗ, ಚಿಕ್ಕಮಗಳೂರು, ಹಾಸನ, ಕೊಡಗು ಜಿಲ್ಲೆಗಳಲ್ಲಿ ಮತ್ತಷ್ಟು ಮಳೆಯ ಪ್ರಮಾಣ ಹೆಚ್ಚಾಗುವ ಸಾಧ್ಯತೆಯಿದೆ. ಈ ಭಾಗದಲ್ಲಿ ಆರೆಂಜ್ ಅಲರ್ಟ್ ಘೋಷಣೆ ಮಾಡಲಾಗಿದೆ.

ಬಿಸಿಲಿನ ಬೆಗೆಗೆ ತತ್ತರಿಸಿದ್ದ ಉತ್ತರ ಕರ್ನಾಟಕ ಭಾಗದಲ್ಲಿಯೂ ಮಳೆರಾಯ ತಂಪೆರೆದಿದ್ದಾನೆ. ಬೀದರ್, ಕಲಬುರಗಿ, ಬೆಳಗಾವಿ, ಧಾರವಾಡ, ರಾಯಚೂರು, ಯಾದಗಿರಿ, ಹಾವೇರಿ, ಗದಗ, ಬಾಗಲಕೋಟೆಯಲ್ಲೂ ಸದ್ಯ ಮಳೆಯಾಗುತ್ತಿದ್ದು, ಈ ಭಾಗದಲ್ಲಿ ಯಲ್ಲೋ ಅಲರ್ಟ್ ಘೋಷಣೆ ಮಾಡಲಾಗಿದೆ.

ಎಲ್ಲೆಲ್ಲಿ ಎಷ್ಟೆಷ್ಟು ಮಳೆಯಾಗಿದೆ:

ಕದ್ರ (ಉ.ಕ) 128.4 ಮಿ.ಮೀ, ಸುಬ್ರಮಣ್ಯ (ದ.ಕ) – 98.6 ಮಿ.ಮೀ, ಉಪ್ಪಿನಂಗಡಿ (ದ.ಕ) – 88.6 ಮಿ.ಮೀ, ಕೋಟಾ ( ಉಡುಪಿ) 50.4 ಮಿ.ಮೀ, ಕುಂದಾಪುರ (ಉಡುಪಿ) 37.6 ಮಿ.ಮೀ, ತಲಗಪ್ಪ ( ಶಿವಮೊಗ್ಗ) – 107.6 ಮಿ. ಮೀ, ಭಾಗಮಂಡಲ ( ಕೊಡಗು) 103.4 ಮಿ. ಮೀ, ಶ್ರೃಂಗೇರಿ ( ಚಿಕ್ಕಮಗಳೂರು) 70.0 ಮಿ. ಮೀ, ವಿರಾಜಪೇಟೆ ( ಕೊಡಗು) 64.2 ಮಿ.ಮೀ, ಚಿಂಚೊಳ್ಳಿ (ಕಲ್ಬುರ್ಗಿ) 60.8 ಮಿ.ಮೀ, ಸೇಡಂ ( ಕಲಬುರಗಿ) 30.4 ಮಿ.ಮೀ, ಆಳಂಧ ( ಕಲಬುರಗಿ) 30.6 ಮಿ.ಮೀ, ಹಿರೆಕೇರೂರು ( ಹಾವೇರಿ ) 23.8 ಮಿ.ಮೀ